CELEX: 32018D1733
Language: mt
Date: 2018-11-14 00:00:00
Title: Deċiżjoni tal-Kummissjoni (UE) 2018/1733 tal-14 ta' Novembru 2018 li tapprova, f'isem l-Unjoni Ewropea, il-modifika tal-Appendiċi 1 tal-Anness XIII tal-Ftehim Kummerċjali bejn l-Unjoni Ewropea u l-Istati Membri tagħha, fuq naħa, u l-Kolombja, l-Ekwador u l-Perù, min-naħa l-oħra

16.11.2018   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 288/15
               
            
         DEĊIŻJONI TAL-KUMMISSJONI (UE) 2018/1733
         tal-14 ta' Novembru 2018
         li tapprova, f'isem l-Unjoni Ewropea, il-modifika tal-Appendiċi 1 tal-Anness XIII tal-Ftehim Kummerċjali bejn l-Unjoni Ewropea u l-Istati Membri tagħha, fuq naħa, u l-Kolombja, l-Ekwador u l-Perù, min-naħa l-oħra
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat id-Deċiżjoni tal-Kunsill 2012/735/UE tal-31 ta' Mejju 2012 dwar l-iffirmar, f'isem l-Unjoni Ewropea, u l-applikazzjoni proviżorja, tal-Ftehim Kummerċjali bejn l-Unjoni Ewropea u l-Istati Membri tagħha, min-naħa waħda, u l-Kolombja u l-Perù, min-naħa l-oħra (1), u b'mod partikolari l-Artikolu 4 tagħha,
         Billi:
         
                     (1)
                  
                  
                     Il-Ftehim Kummerċjali bejn l-Unjoni Ewropea u l-Istati Membri tagħha, minn naħa waħda, u l-Kolombja u l-Perù, min-naħa l-oħra (2), (minn hawn 'il quddiem “il-Ftehim”) ġie applikat proviżorjament mal-Perù mill-1 ta' Marzu 2013 (3) u mal-Kolombja mill-1 ta' Awwissu 2013 (4). L-Ekwador aderixxa għall-Ftehim permezz ta' Protokoll ta' Adeżjoni (5), li huwa applikat b'mod proviżorju mill-1 ta' Jannar 2017.
                  
               
                     (2)
                  
                  
                     L-Artikolu 209 tal-Ftehim jipprevedi l-possibbiltà li jiżdiedu indikazzjonijiet ġeografiċi ġodda mal-Appendiċi 1 tal-Anness XIII tal-Ftehim wara li tkun tlestiet il-proċedura ta' oġġezzjoni u wara li jkunu ġew eżaminati l-indikazzjonijiet ġeografiċi kif stabbiliti fl-Artikolu 208 tiegħu.
                  
               
                     (3)
                  
                  
                     Il-Kolombja ressqet quddiem l-Unjoni talba biex jiżdiedu indikazzjonijiet ġeografiċi ġodda mal-Appendiċi 1 tal-Anness XIII tal-Ftehim. L-Unjoni lestiet il-proċedura ta' oġġezzjoni u għall-eżami ta' disa' indikazzjonijiet ġeografiċi ġodda tal-Kolombja.
                  
               
                     (4)
                  
                  
                     L-Artikolu 257(2) tal-Ftehim jipprevedi li s-Sottokumitat dwar il-Proprjetà Intellettwali, stabbilit mill-Partijiet skont l-Artikolu 257(1) tal-Ftehim, għandu r-responsabblità li jivvaluta l-informazzjoni msemmija fl-Artikolu 209 tal-Ftehim u li jipproponi lill-Kumitat għall-Kummerċ, stabbiliti mill-Partijiet skont l-Artikolu 12(1) tal-Ftehim, il-modifika tal-Appendiċi 1 tal-Anness XIII tal-Ftehim.
                  
               
                     (5)
                  
                  
                     Fil-5 ta' Ottubru 2018, is-Sottokumitat dwar il-Proprjetà Intellettwali vvaluta l-informazzjoni b'rabta mad-disa' indikazzjonijiet ġeografiċi ġodda tal-Kolombja u ppropona lill-Kumitat għall-Kummerċ biex jimmodifika l-Appendiċi 1 tal-Anness XIII tal-Ftehim skont dan.
                  
               
                     (6)
                  
                  
                     L-Artikolu 13(1)(d) tal-Ftehim jistipula li l-Kumitat tal-Kummerċ huwa responsabbli mill-evalwazzjoni u l-adozzjoni tad-deċiżjonijiet previsti fil-Ftehim dwar kwalunkwe suġġett li jiġi riferut lilu mill-korpi speċjalizzati stabbiliti skont il-Ftehim.
                  
               
                     (7)
                  
                  
                     Skont l-Artikolu 14(3) tal-Ftehim, fil-każijiet imsemmija fl-Artikolu 12(4) kwalunkwe deċiżjoni għandha tiġi adottata mill-Parti tal-UE u l-pajjiż Andin firmatarju kkonċernat u għandu jkollha effett biss bejn dawk il-Partijiet. Il-kwistjoni taqa' taħt id-dispożizzjonijiet tal-Artikolu 12(4) peress li tikkonċerna esklużivament ir-relazzjoni bilaterali bejn il-Parti UE u l-Kolombja, u ġiet diskussa f'sessjoni bilaterali tas-Sottokumitat dwar il-Proprjetà Intellettwali.
                  
               
                     (8)
                  
                  
                     Għalhekk jenħtieġ li l-Appendiċi 1 tal-Anness XIII tal-Ftehim jiġi modifikat u l-modifiki jenħtieġ li jiġu approvati f'isem l-Unjoni,
                  
               ADOTTAT DIN ID-DEĊIŻJONI:
         
            Artikolu 1
            Il-modifiki tal-Appendiċi 1 tal-Anness XIII tal-Ftehim Kummerċjali bejn l-Unjoni Ewropea u l-Istati Membri tagħha, fuq naħa, u l-Kolombja, l-Ekwador u l-Perù, min-naħa l-oħra, stabbilita fl-abbozz tad-Deċiżjoni tal-Kumitat għall-Kummerċ, huma b'dan approvati f'isem l-Unjoni Ewropea.
            L-abbozz tad-Deċiżjoni tal-Kumitat għall-Kummerċ, hija mniżżla fl-Anness ta' din id-Deċiżjoni.
         
         
            Artikolu 2
            Il-Kap tad-Delegazzjoni tal-Unjoni fil-Kumitat għall-Kummerċ huwa awtorizzat biex japprova d-deċiżjoni ta' dak il-Kumitat f'isem l-Unjoni Ewropea.
         
         
            Artikolu 3
            Wara li tiġi adottata, id-Deċiżjoni tal-Kumitat għall-Kummerċ għandha tiġi ppubblikata f'Il-Ġurnal Uffiċjali tal-Unjoni Ewropea.
         
         
            Artikolu 4
            Din id-Deċiżjoni għandha tidħol fis-seħħ fil-jum wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea.
            
         
         
            Magħmul fi Brussell, l-14 ta' Novembru 2018.
            
               
                  Għall-Kummissjoni
               
               
                  Il-President
               
               Jean-Claude JUNCKER
            
         
         
            (1)  ĠU L 354, 21.12.2012, p. 1.
         
            (2)  Ftehim Kummerċjali bejn l-Unjoni Ewropea u l-Istati Membri tagħha, min-naħa waħda, u l-Kolombja u l-Perù, min-naħa l-oħra (ĠU L 354, 21.12.2012, p. 3).
         
            (3)  Avviż rigward l-applikazzjoni proviżorja bejn l-Unjoni Ewropea u l-Perù, tal-Ftehim Kummerċjali bejn l-Unjoni Ewropea u l-Istati Membri tagħha, min-naħa waħda, u l-Kolombja u l-Perù, min-naħa l-oħra (ĠU L 56, 28.2.2013, p. 1).
         
            (4)  Avviż rigward l-applikazzjoni proviżorja bejn l-Unjoni Ewropea u l-Kolombja tal-Ftehim Kummerċjali bejn l-Unjoni Ewropea u l-Istati Membri tagħha, minn naħa waħda, u l-Kolombja u l-Perù, min-naħa l-oħra (ĠU L 201, 26.7.2013, p. 7).
         
            (5)  Id-Deċiżjoni tal-Kunsill (UE) 2016/2369 tal-11 ta' Novembru 2016 dwar l-iffirmar, f'isem l-Unjoni, u l-applikazzjoni proviżorja tal-Protokoll tal-Adeżjoni mal-Ftehim Kummerċjali bejn l-Unjoni Ewropea u l-Istati Membri tagħha, minn naħa waħda, u l-Kolombja u l-Perù, min-naħa l-oħra, biex tittieħed inkonsiderazzjoni l-adeżjoni tal-Ekwador (ĠU L 356, 24.12.2016, p. 1).
      
      
         
            ANNESS
            
               
                  DEĊIŻJONI Nru […]/2018 TAL-KUMITAT GĦALL-KUMMERĊ
                  ta' […] 2018
                  li timmodifika l-Appendiċi 1 tal-Anness XIII tal-Ftehim Kummerċjali bejn l-Unjoni Ewropea u l-Istati Membri tagħha, min-naħa waħda, u l-Kolombja u l-Perù, min-naħa l-oħra
                  IL-KUMITAT GĦALL-KUMMERĊ,
                  Wara li kkunsidra l-Ftehim Kummerċjali bejn l-Unjoni Ewropea u l-Istati Membri tagħha, min-naħa waħda, u l-Kolombja u l-Perù, min-naħa l-oħra, u b'mod partikolari l-Artikolu 13(1)(d) tiegħu,
                  Billi:
                  
                              (1)
                           
                           
                              Fil-11 ta' Frar 2014, il-Kolombja ressaq quddiem l-Unjoni talba biex jiżdiedu indikazzjonijiet ġeografiċi ġodda mal-Appendiċi 1 tal-Anness XIII tal-Ftehim skont l-Artikolu 209 tal-Ftehim. L-Unjoni lestiet il-proċedura ta' oġġezzjoni u għall-eżami ta' disa' indikazzjonijiet ġeografiċi ġodda tal-Kolombja.
                           
                        
                              (2)
                           
                           
                              Fil-5 ta' Ottubru 2018, skont l-Artikolu 257(2) tal-Ftehim, is-Sottokumitat dwar il-Proprjetà Intellettwali, f'sessjoni bejn il-Parti UE u l-Kolombja, ivvaluta l-informazzjoni b'rabta mad-disa' indikazzjonijiet ġeografiċi ġodda tal-Kolombja u ppropona lill-Kumitat għall-Kummerċ biex jimmodifika l-Appendiċi 1 tal-Anness XIII tal-Ftehim skont dan.
                           
                        
                              (3)
                           
                           
                              Għalhekk jenħtieġ li l-Appendiċi 1 tal-Anness XIII tal-Ftehim jiġi modifikat.
                           
                        
                              (4)
                           
                           
                              Id-deċiżjoni biex jiġi modifikat l-Appendiċi 1 tal-Anness XIII tal-Ftehim tista' tiġi adottata f'sessjoni tal-Kumitat għall-Kummerċ bejn Il-Parti tal-Unjoni u l-Kolombja, skont l-Artikolu 14(3) tal-Ftehim Kummerċjali, billi tirrigwarda esklużivament ir-relazzjoni bilaterali ta' bejniethom u ma taffettwax id-drittijiet u l-obbligi ta' Pajjiż Andin firmatarju ieħor,
                           
                        IDDEĊIEDA KIF ĠEJ:
                  
                     Artikolu 1
                     Fit-tabella taħt il-punt (a) “Indikazzjonijiet Ġeografiċi tal-Kolombja għal prodotti agrikoli u tal-ikel, inbejjed, spirti u nbejjed aromatizzati” fl-Appendiċi 1 tal-Anness XIII tal-Ftehim, jiżdiedu l-entrati fl-Anness ta' din id-Deċiżjoni.
                  
                  
                     Artikolu 2
                     Din id-Deċiżjoni, magħmula f'żewġ kopji, għandha tiġi ffirmata mir-rappreżentanti tal-Kumitat għall-Kummerċ li huma awtorizzati jaġixxu f'isem il-Partijiet għall-finijiet tal-modifika tal-Ftehim. Din id-Deċiżjoni għandha tidħol fis-seħħ mid-data meta ssir l-aħħar waħda minn dawn il-firem.
                     Din id-Deċiżjoni għandha tidħol fis-seħħ fil-jum tal-adozzjoni tagħha.
                  
                  
                     Magħmul fi
                     
                        
                           Għall-Kumitat għall-Kummerċ
                        
                        
                           Il-Kap tad-Delegazzjoni tal-UE
                        
                        
                           Il-Kap tad-Delegazzjoni tal-Kolombja
                        
                     
                  
               
            
         
      
      
         
            ANNESS
            
                        Café de Nariño
                     
                     
                        Kafè
                     
                  
                        Café de Cauca
                     
                     
                        Kafè
                     
                  
                        Café del Huila
                     
                     
                        Kafè
                     
                  
                        Bizcocho de Achira del Huila
                     
                     
                        Ħobż, għaġina, kejkijiet, prodotti tal-ħelu, gallettini u prodotti oħrajn tal-furnara
                     
                  
                        Queso Paipa
                     
                     
                        Ġobon
                     
                  
                        Queso del Caquetá
                     
                     
                        Ġobon
                     
                  
                        Clavel de Colombia
                     
                     
                        Fjuri u pjanti ornamentali
                     
                  
                        Rosa de Colombia
                     
                     
                        Fjuri u pjanti ornamentali
                     
                  
                        Crisantemo de Colombia
                     
                     
                        Fjuri u pjanti ornamentali